b'\n_START_ARTICLE_\nLord of the Manor\n_START_SECTION_\nTidlig historie\n_START_PARAGRAPH_\nSiden angelsaksisk tid hadde det meste av jordeiendommene i England v\xc3\xa6rt i mektige lokale beskytteres eie. Til gjengjeld for at b\xc3\xb8nder betalte leie til dem gav de beskyttelse. De som sverget troskap til godsherren ble kalt vasaller. Etter normannernes invasjon endret eierforholdet seg dramatisk. All jord tilfalt monarken, som s\xc3\xa5 lot andre bruke den med milit\xc3\xa6rtjeneste som motytelse. Formelt sett eksisterer fortsatt denne ordningen i landet. Den som fikk f\xc3\xb8ydaleiendommer direkte fra monarken ble kalt en tenant-in-chief._NEWLINE_Milit\xc3\xa6rtjenesten var basert p\xc3\xa5 enheter av ti riddere. En viktig tenant-in-chief m\xc3\xa5tte skaffe en hel enhet, mens de mindre viktige slapp med en halv enhet. Noen av dem valgte \xc3\xa5 leie deler av eiendommen videre til en sub-tenant, og disse kunne i sin tur dele opp eiendommen ytterligere. Hver del var da bare verdt en br\xc3\xb8kdel av en ridderl\xc3\xb8nn. En sub-tenant m\xc3\xa5tte som betaling stille med en ridder, eller betale for en del av en ridders utrustning. For sv\xc3\xa6rt sm\xc3\xa5 eiendommer kunne dette erstattes med en nominell sum. I 1291 ble adgangen til videreinndeling begrenset gjennom Quia Emptores. Riddertjenesten ble avskaffet gjennom Tenures Abolition Act i 1660._NEWLINE_Det var ogs\xc3\xa5 mulig \xc3\xa5 v\xc3\xa6re Lord of the Manor for flere eiendommer; slike ble kalt mesne lords, og hadde rang mellom en vanlig Lord of the Manor og en adelig lord (hvis personen ikke selv var adelig).\n_START_SECTION_\nDomstolsmyndighet\n_START_PARAGRAPH_\nEn vanlig manor omfattet en landsby med en kirke, og jordbruksomr\xc3\xa5det rundt. Normalt hadde godsherren en stor del av jordbruksomr\xc3\xa5det til eget bruk, mens de andre innbyggerne kunne v\xc3\xa6re villeins, leilendinger, som var bundet til eiendommen, mens andre var freeholders som ikke var tvunget til \xc3\xa5 arbeide for godsherren._NEWLINE_The ble regelmessig holdt manorial courts, kjent som Courts Baron, hvor Lord of the Manor eller hans stedfortreder ledet en lokal domstol. Sakene kunne dreie seg om leietageres rettigheter og plikter, overdragelse av eiendommer og disputter mellom leietagerne. Noen slike domstoler hadde ogs\xc3\xa5 status som court leet, slik at de valgte embetsmenn og fungerte som magistratsdomstoler for mindre forseelser.\n_START_SECTION_\nSenere historie\n_START_PARAGRAPH_\nEtter svartedauen var det vanskelig \xc3\xa5 skaffe nok arbeidskraft, og det ble dermed vanskelig \xc3\xa5 p\xc3\xa5legge leilendingene plikter. De formelle vilk\xc3\xa5rene forble de samme, men mange leilendinger fungerte i praksis som freeholders. I det 16. \xc3\xa5rhundre var denne uformelle ordningen s\xc3\xa5 utbredt at monarken begynte \xc3\xa5 beskytte deres innarbeidede rettigheter. De ble kjent som copyholders, fordi de fikk en kopi av den kongelige domstolens vedtak som bekreftelse p\xc3\xa5 sine rettigheter._NEWLINE_I det 19. \xc3\xa5rhundre ble manorial courts utfaset, og i 1925 ble copyholders formelt avskaffet ved at Law of Property Acts av 1922 og 1924 ble satt i verk.\n_START_SECTION_\nN\xc3\xa5v\xc3\xa6rende status\n_START_PARAGRAPH_\nSiden 1926 har Historical Manuscripts Commission vedlikeholdt to Manorial Document Registers. Et av dem er sortert etter sogn, mens det andre er sortert under den enkelte manor og viser hvor de historiske dokumentene knyttet til eiendommen befinner seg (eller det siste stedet man vet at de befant seg; mange dokumenter har g\xc3\xa5tt tapt). De som eksisterer er ofte i grevskapenes arkiver, eller eieren har dem fortsatt._NEWLINE_I engelsk og irsk lovgivning er tittelen behandlet som noe distinkt fra den faktiske eiendommen. Den regnes som et inkorporalt arvestykke (incorporeal heriditament); man kan alts\xc3\xa5 arve tittelen selv om eiendommen ikke lenger er i slektens eie. Ettersom det enkelte ganger f\xc3\xb8lger med privilegier, som rett til \xc3\xa5 ta avgift for bruk av en vei over eiendommen, kan slike titler v\xc3\xa6re innbringende. P\xc3\xa5 den annen side kan det ogs\xc3\xa5 ligge forpliktelser til tittelen, som vedlikehold av sognekirken. Flere har opplevd \xc3\xa5 kj\xc3\xb8pe en gammel g\xc3\xa5rd med tittel, for s\xc3\xa5 \xc3\xa5 finne ut at de m\xc3\xa5 bruke store summer p\xc3\xa5 \xc3\xa5 restaurere en forfallen kirke.'